Priekšlikums PADOMES LĒMUMS par nostāju, kas Eiropas Savienībai jāpieņem ĀKK un ES Vēstnieku komitejā attiecībā uz Lauksaimniecības un lauku sadarbības tehniskā centra statūtiem /* COM/2012/0568 final - 2012/0273 (NLE) */





PASKAIDROJUMA RAKSTS Ar 2010. gada 14. maija Lēmumu 2010/648/ES Padome atļāva parakstīt nolīgumu, ar kuru otro reizi groza Kotonū Partnerattiecību nolīgumu. Ar Kotonū nolīguma 95. panta 3. punktu Apvienotajai ĀKK un ES Ministru padomei piešķir pilnvaras pieņemt pārejas pasākumus, kas nepieciešami attiecībā uz grozītajiem noteikumiem līdz brīdim, kad tie stājas spēkā. Ar Padomes 2010. gada 14. jūnija Lēmumu 2010/614/ES Padome apstiprināja nostāju, kas ĀKK un ES Ministru padomē Eiropas Savienībai jāpieņem attiecībā uz pārejas pasākumiem, un saskaņā ar ĀKK un ES Ministru padomes 2010. gada 21. jūnija Lēmumu Nr. 2/2010 noteikumus par grozījumiem provizoriski piemēro, sākot no 2010. gada 1. novembra. Otrajā pārskatīšanā tika veikti grozījumi nolīguma III pielikumā; jo īpaši tika grozīti noteikumi par Lauksaimniecības un lauku sadarbības tehniskā centra (CTA) valdi, lai pastiprinātu pārvaldību un atvieglotu lēmumu pieņemšanas procesus. Attiecīgi būtu jāpielāgo CTA statūti saskaņā ar nolīguma III pielikumu, kurā grozījumi izdarīti otrajā pārskatīšanā. Turklāt lietderīgi būtu izmantot šo iespēju, lai ietvertu tiešu atsauci uz piemērojamajiem EAF finanšu noteikumiem un dažus tā noteikumus saskaņotu ar Uzņēmumu attīstības centra (UAC) statūtiem. III pielikuma 3. panta 5. punktā ir noteikts, ka ĀKK un ES Vēstnieku komiteja izstrādā CTA statūtus. Grozītie statūti ir pievienoti ierosinātajam Padomes lēmumam. Tāpēc Padome ir aicināta pieņemt pievienoto priekšlikumu Padomes lēmumam par nostāju, kas Eiropas Savienībai jāpieņem ĀKK un ES Vēstnieku komitejā attiecībā uz Lauksaimniecības un lauku sadarbības tehniskā centra statūtiem. 2012/0273 (NLE) Priekšlikums PADOMES LĒMUMS par nostāju, kas Eiropas Savienībai jāpieņem ĀKK un ES Vēstnieku komitejā attiecībā uz Lauksaimniecības un lauku sadarbības tehniskā centra statūtiem EIROPAS SAVIENĪBAS PADOME, ŅEMOT VĒRĀ Līgumu par Eiropas Savienības darbību un jo īpaši tā 208. pantu un 218. panta 9. punktu, ŅEMOT VĒRĀ Komisijas priekšlikumu, TĀ KĀ: (1) Partnerattiecību nolīguma starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses, kas parakstīts Kotonū 2000. gada 23. jūnijā un pārskatīts 2005. gada 25. jūnijā un 2010. gada 22. jūnijā (turpmāk tekstā "Kotonū nolīgums"), otrajā pārskatīšanā tika atjaunināts tā III pielikums, lai pārskatītu Uzņēmumu attīstības centram (UAC) un Lauksaimniecības un lauku sadarbības tehniskajam centram (CTA) piešķirtos uzdevumus un lai precizētu un pastiprinātu šo organizāciju pārvaldību, jo īpaši Vēstnieku komitejas veikto uzraudzību un Valdes pienākumus. (2) Ar ĀKK un ES Ministru padomes 2010. gada 21. jūnija Lēmumu Nr. 2/2010 noteica, ka nolīgumu, ar kuru izdara grozījumus, provizoriski piemēro no 2010. gada 1. novembra. (3) Attiecīgi būtu jāgroza Lauksaimniecības un lauku sadarbības tehniskā centra (turpmāk tekstā "Centrs") statūti. (4) Tādējādi būtu jānosaka nostāja, kas Eiropas Savienībai jāpieņem ĀKK un ES Vēstnieku komitejā attiecībā uz Lauksaimniecības un lauku sadarbības tehniskā centra statūtiem, IR PIEŅĒMUSI ŠO LĒMUMU. Vienīgais pants ĀKK un ES Vēstnieku komitejā pieņemtā Eiropas Savienības nostāja attiecībā uz Lauksaimniecības un lauku sadarbības tehniskā centra statūtu grozījumiem pamatojas uz pievienoto lēmuma projekta priekšlikumu. Nelielus grozījumus Vēstnieku komitejas lēmuma projektā var veikt bez jauna Padomes lēmuma. Briselē, Padomes vārdā – priekšsēdētājs PIELIKUMS ĀKK UN ES VĒSTNIEKU KOMITEJAS LĒMUMS Nr. …/2012 par Lauksaimniecības un lauku sadarbības tehniskā centra statūtiem ĀKK UN ES VĒSTNIEKU KOMITEJA, ŅEMOT VĒRĀ Partnerattiecību nolīgumu starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses, kas parakstīts 2000. gada 23. jūnijā Kotonū[1] un pārskatīts 2005. gada 25. jūnijā[2] un 2010. gada 22. jūnijā[3] (turpmāk tekstā "Kotonū nolīgums”), un jo īpaši tā III pielikuma 3. panta 5. un 6. punktu, TĀ KĀ: (1) Kotonū nolīguma otrajā pārskatīšanā 2010. gada 22. jūnijā tika atjaunināts tā III pielikums, lai pārskatītu UAC un CTA piešķirtos uzdevumus un lai precizētu un pastiprinātu šo organizāciju pārvaldību, jo īpaši Vēstnieku komitejas veikto uzraudzību un Valdes pienākumus. (2) Ar ĀKK un ES Ministru padomes 2010. gada 21. jūnija Lēmumu Nr. 2/2010 noteica, ka nolīgumu, ar kuru izdara grozījumus, provizoriski piemēro no 2010. gada 1. novembra. (3) Attiecīgi būtu jāgroza Lauksaimniecības un lauku sadarbības tehniskā centra (turpmāk tekstā "Centrs") statūti. (4) Saskaņā ar Nolīguma III pielikuma 3. panta 5. punktu Centra statūtu izveidei ir nepieciešams Vēstnieku komitejas lēmums; šim nolūkam Komitejai ir lietderīgi pieņemt lēmumu Ministru Padomes vārdā saskaņā ar Nolīguma 15. panta 4. punktu un 16. panta 2. punktu, IR PIEŅĒMUSI ŠO LĒMUMU. Vienīgais pants Ar šo tiek pieņemti šim lēmumam pievienotie Lauksaimniecības un lauku sadarbības tehniskā centra statūti. Eiropas Savienībai un ĀKK valstīm ir jāveic pasākumi, kas vajadzīgi, lai īstenotu šo lēmumu, ciktāl tie attiecas uz katru no tām. Šis lēmums stājas spēkā nākamajā dienā pēc tā pieņemšanas. ĀKK un ES Vēstnieku komitejas vārdā – priekšsēdētājs PIELIKUMS Lauksaimniecības un lauku sadarbības tehniskā centra STATŪTI 1. pants Subjekts 1. Partnerattiecību nolīguma, kas noslēgts starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses (turpmāk tekstā "Kotonū nolīgums"), III pielikuma nozīmē Centrs ir kopīga ĀKK un ES tehniska struktūra. Tas ir tiesību subjekts, un visās Nolīguma pusēs tam ir visaugstākais juridiskais statuss, kādu piešķir šādiem tiesību subjektiem saskaņā ar to attiecīgajiem tiesību aktiem. 2. Centra personālam ir parastās privilēģijas, imunitāte un iespējas, kas paredzētas 2. protokola 1. panta otrajā daļā par privilēģijām un imunitāti un ir minētas Nolīgumam pievienotajā VI deklarācijā un VII deklarācijā. 3. Centra darbība ir bezpeļņas. 4. Centra pagaidu galvenā mītne ir Vageningenā (Nīderlandē), un vietējais birojs atrodas Briselē. 2. pants Principi un mērķi 1. Centrs darbojas saskaņā ar Kotonū nolīgumā paredzētajiem noteikumiem un mērķiem. Vēstnieku komitejas uzraudzībā tas īsteno Kotonū nolīguma III pielikuma 3. pantā norādītos mērķus. 2. Centrs sīkāk izstrādā šos mērķus un iekļauj vispārējā stratēģijas dokumentā. 3. Centrs veic savas darbības ciešā sadarbībā ar iestādēm un citām struktūrām, kas minētas Kotonū nolīgumā vai tam pievienotajās deklarācijās. Centrs var vajadzības gadījumā iesaistīt reģionālās un starptautiskās iestādes, jo īpaši tās, kas atrodas Eiropas Savienībā vai ĀKK valstīs un kas nodarbojas ar lauksaimniecības un lauku attīstības jautājumiem. 3. pants Finansējums 1. Centra budžetu var finansēt no Eiropas Attīstības fonda (EAF), kā paredzēts Kotonū nolīguma I pielikumā paredzētajā finanšu protokolā attiecībā uz sadarbību attīstības finansēšanas jomā. 2. Centra budžets var saņemt papildu līdzekļus no citām pusēm, lai Centrs varētu īstenot savus mērķus, kas paredzēti Kotonū nolīgumā, kā arī Centra izstrādāto stratēģiju. 4. pants Vēstnieku komiteja Saskaņā ar Kotonū nolīguma III pielikuma 3. panta 5. punktu Vēstnieku komiteja ir Centra uzraudzības iestāde. Pamatojoties uz Valdes priekšlikumu, tā ieceļ Valdes locekļus un Centra direktoru, kā arī uzrauga Centra vispārējo stratēģiju un vada Valdes darbu. Vēstnieku komiteja sniedz direktoram apstiprinājumu par budžeta izpildi n+2 gadā. Lai piešķirtu apstiprinājumu, Vēstnieku komiteja, pamatojoties uz Valdes ieteikumu, pārbauda pārskatus un revidenta atzinumu un salīdzina tos ar direktora sniegtajām atbildēm. Vēstnieku komiteja jebkurā brīdī var akceptēt un pārskatīt Centra pieņemtos lēmumus vai arī iebilst pret tiem. Pēc Vēstnieku komitejas pieprasījuma Valde un direktors Centram regulāri sniedz informāciju. 5. pants Valde 1. Tiek izveidota Valde, kura atbalsta, uzrauga un kontrolē Centra darbības tehniskos, administratīvos un finanšu aspektus. 2. Pēc paritātes principa Valdē ir 6 locekļi – trīs ĀKK valstu valstspiederīgie un trīs Eiropas Savienības valstu valstspiederīgie, kurus puses ieceļ, pamatojoties uz viņu profesionālo kvalifikāciju lauksaimniecības un lauku attīstības un/vai informātikas un komunikāciju politikas, zinātnes, vadības un tehnoloģiju jomā. 3. Puse Valdes locekļu atjauno savu mandātu ik pēc divarpus gadiem. 4. Valdes locekļus Vēstnieku komiteja ieceļ saskaņā ar komitejas izstrādātām procedūrām ilgākais uz pieciem gadiem, un termiņa vidusposmā pārskata viņu darbību. 5. Tā sasauc kārtējās sanāksmes četras reizes gadā. Pēc Vēstnieku komitejas, Valdes priekšsēdētāja vai direktora lūguma Valde var sanākt, kad vien to prasa tās uzdevumi. Centrs Valdei nodrošina sekretariāta pakalpojumus. 6. Valdes locekļi veic savus uzdevumus neatkarīgi, necenšas saņemt un nesaņem nekādus norādījumus no trešām personām un darbojas vienīgi CTA interesēs. Valdes locekļa amats nav savienojams ar nevienu citu darbu, ko atalgo Centrs. 7. Valdes locekļi saskaņā ar sava reglamenta noteikumiem ievēl priekšsēdētāju un priekšsēdētāja vietnieku uz laiku līdz pieciem gadiem. Priekšsēdētāja amatu veic persona no tās puses (ĀKK vai Eiropas Savienības), kuras pārstāvis nav Centra direktors. Priekšsēdētāja vietnieka amatu veic persona no tās puses, kuras pārstāvis nav Valdes priekšsēdētājs. 8. Valdes sanāksmes apmeklē novērotāji no Eiropas Komisijas, Eiropas Savienības Padomes ģenerālsekretariāta un ĀKK sekretariāta. 9. Valde var uzaicināt citus Centra vadības vai personāla locekļus un/vai ārējos ekspertus sniegt atzinumu par konkrētiem jautājumiem. 10. Valde saskaņā ar savu reglamentu pieņem lēmumus ar klātesošo vai pārstāvēto locekļu vienkāršu balsu vairākumu. Katram Valdes loceklim ir viena balss. Ja ir vienāds balsu skaits, izšķirošā ir priekšsēdētāja balss. 11. Par katru sanāksmi sagatavo protokolu. Valdes diskusijas ir konfidenciālas. 12. Valde pieņem savu reglamentu un informē par to Vēstnieku komiteju. 6. pants Valdes pienākumi 1. Valde stingri uzrauga Centra darbību. Valde ir pakļauta Vēstnieku komitejai. 2. Valde: (a) izstrādā finanšu noteikumu projektus saskaņā ar EAF noteikumiem un iesniedz tos Vēstnieku komitejai apstiprināšanai; (b) izstrādā civildienesta noteikumus un Centra darbības noteikumus saskaņā ar EAF noteikumiem un iesniedz tos zināšanai Vēstnieku komitejai; (c) uzrauga Centra darbību un nodrošina, ka tiek pienācīgi īstenoti tā uzdevumi un noteikumi; (d) pieņem Centra gada un daudzgadu darba programmas un budžetu un iesniedz tos zināšanai Vēstnieku komitejai; (e) regulāri iesniedz ziņojumus un novērtējumus Vēstnieku komitejai; (f) pieņem Centra vispārējo stratēģijas dokumentu, ko iesniedz zināšanai Vēstnieku komitejai; (g) apstiprina organizācijas struktūru, personāla politiku un organizācijas shēmu; (h) apstiprina jaunu personāla locekļu pieņemšanu un esošo personāla locekļu līgumu atjaunošanu, pagarināšanu vai izbeigšanu; (i) apstiprina gada finanšu pārskatus un kopā ar revidenta atzinumu iesniedz tos zināšanai Vēstnieku komitejai; (j) apstiprina gada ziņojumus un nosūta tos Vēstnieku komitejai, lai tā pārbaudītu Centra darbību atbilstību mērķiem, kas noteikti Nolīgumā un vispārējā stratēģijas dokumentā; (k) ierosina Vēstnieku komitejai iecelt Centra direktoru; kā arī (l) ziņo Vēstnieku komitejai par jebkuru būtisku jautājumu, kas rodas saistībā ar tās pienākumu veikšanu; (m) ziņo Vēstnieku komitejai par pasākumiem, kas pieņemti, ņemot vērā apsvērumus un ieteikumus, kas pievienoti Vēstnieku komitejas lēmumam par apstiprinājuma sniegšanu. 3. Valde konkursa procedūrā, kurā piedalās vismaz trīs uzņēmumi, uz trijiem finanšu gadiem izvēlas revīzijas uzņēmumu, kas ir starptautiski atzītas uzraudzības struktūras dalībnieks. Revidenti pārbauda, vai gada finanšu pārskati ir sastādīti pienācīgi un atbilstīgi starptautiskiem grāmatvedības standartiem un vai tie precīzi atspoguļo Centra finanšu stāvokli. Turklāt revidenti sniedz komentārus par Centra finanšu pārvaldības pareizību. 4. Valde iesaka Vēstnieku komitejai sniegt direktoram apstiprinājumu par gada pārskatiem. 7. pants Direktors 1. Centru vada direktors, ko pēc Valdes ierosinājuma Vēstnieku komiteja ieceļ amatā uz laiku līdz pieciem gadiem, un viņu nevar iecelt amatā atkārtoti. Direktora amatu pārmaiņus ieņem ĀKK un ES valstu valstspiederīgie. Komitejas līdzpriekšsēdētāji paraksta vēstuli, ar kuru ieceļ amatā direktoru. 2. Direktors ir atbildīgs par Centra juridisko un organizatorisko pārstāvību, kā arī par Centra pilnvaru un uzdevumu izpildi. 3. Direktors ir atbildīgs par to, lai Valdes apstiprināšanai iesniegtu: (a) Centra vispārējo stratēģiju; (b) gada un daudzgadu darbības/darba programmas; (c) Centra gada budžetu; (d) gada ziņojumus, regulārus ziņojumus un novērtējumus; (e) organizācijas struktūru, personāla politikas dokumentus un organizācijas shēmu; kā arī (f) dokumentus par jaunu darbinieku pieņemšanu darbā, kā arī par esošo darbinieku darba līgumu atjaunošanu, pagarināšanu vai laušanu. 4. Direktors ir atbildīgs par Centra organizāciju un ikdienas pārvaldību. Direktors ziņo Valdei par jebkādiem Centra darbības noteikumu papildinājumiem. 5. Direktors ziņo Valdei par jebkuru būtisku jautājumu, kas rodas saistībā ar tās pienākumu veikšanu, un vajadzības gadījumā informē Vēstnieku komiteju. 6. Vajadzības gadījumā un pēc tam, kad ir veikta civildienesta noteikumos paredzētā procedūra, Valde, pienācīgi to pamatojot, var ierosināt Vēstnieku komitejai atlaist direktoru. 7. Direktors ir atbildīgs par to, lai iesniegtu gada pārskatus apstiprināšanai Valdē un pārsūtītu tos Vēstnieku komitejai. 8. Direktors veic visus piemērotos pasākumus attiecībā uz apsvērumiem un ieteikumiem, kas pievienoti Vēstnieku komitejas lēmumam par apstiprinājuma sniegšanu. [1] OV L 317, 15.12.2000., 3. lpp., parakstīts Kotonū 2000. gada 23. jūnijā un spēkā stājies 2003. gada 1. aprīlī. [2] OV L 287, 28.10.2005., 5. lpp., parakstīts Luksemburgā 2005. gada 25. jūnijā un spēkā stājies 2008. gada 1. jūlijā. [3] OV L 287, 4.11.2010., 3. lpp., parakstīts Vagadugu 2010. gada 22. jūnijā un to provizoriski piemēro, sākot no 2010. gada 1. novembra.